b'\n_START_ARTICLE_\nTrailer (film)\n_START_PARAGRAPH_\nEn trailer er en kort reklamefilm for en film, gjerne en spillefilm, og best\xc3\xa5r av korte, sammensatte sekvenser eller glimt som \xc2\xabsmakspr\xc3\xb8ver\xc2\xbb fra filmen det reklameres for. Betegnelsen er engelsk og betyr \xc2\xabtilhenger\xc2\xbb. Den ble opprinnelig brukt om reklamefilmer som ble vist etter hovedfilmene p\xc3\xa5 kino, men fordi publikum forlot kinosalen n\xc3\xa5r hovedforestillingen var ferdig, flyttet en trailerne til f\xc3\xb8r visningen av hovedfilmen._NEWLINE_Siden poenget med trailere er \xc3\xa5 f\xc3\xa5 bes\xc3\xb8kende til filmen det reklameres for, velger man som regel de morsomste, mest actionfylte, bemerkelsesverdige eller interessevekkende klippene fra den fullstendige filmen, uten \xc3\xa5 avsl\xc3\xb8re filmens handling. Dette oppn\xc3\xa5s ofte ved at klippene vises i en annen rekkef\xc3\xb8lge enn i hovedfilmen. _NEWLINE_En teaser (\xc2\xablokker\xc2\xbb eller \xc2\xabapetittvekker\xc2\xbb) er en kort trailer eller reklamefilm for den egentlige traileren som kommer seinere og er mer innholdsrik. Teaser er alts\xc3\xa5 en tidligere og enklere variant som en f\xc3\xb8rste antydning av den kommende filmen.'